A BIZOTTSÁG 1044/2009/EK RENDELETE
(2009. november 4.)
a kvótán felül előállított cukor és izoglükóz kivitelére a 2009/2010. gazdasági év végéig alkalmazandó mennyiségi korlátozás megállapításáról szóló 274/2009/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 61. cikke első albekezdésének d) pontjára, összefüggésben 4. cikkével,
mivel:
(1)
Az 1234/2007/EK rendelet 61. cikke első albekezdésének d) pontja szerint a rendelet 56. cikkében említett kvótán felül előállított cukormennyiségből csak a megállapítandó mennyiségi korlátozás erejéig lehet exportálni.
(2)
A cukorágazatban harmadik országokkal folytatott kereskedelem tekintetében a 318/2006/EK tanácsi rendelet végrehajtására vonatkozó részletes szabályok megállapításáról szóló, 2006. június 30-i 951/2006/EK bizottsági rendelet (2) rögzíti a kvótán felüli kivitelre vonatkozó részletes szabályokat, különösen a kiviteli engedélyek kiadásával kapcsolatos követelményeket. A mennyiségi korlátozást azonban - tekintettel az exportpiacok kínálta lehetőségekre - gazdasági évenként kell megállapítani.
(3)
A 274/2009/EK bizottsági rendelet (3) a 2009/2010. gazdasági év tekintetében 650 000 tonnában állapította meg a kvótán felül előállított cukorból exportálható mennyiséget. A cukorrépa 2009/2010. évi betakarításának kezdetekor adott legutolsó előrejelzések szerint a rendkívül kedvező időjárási viszonyok miatt jelentős mennyiségű kvótán felüli répacukor termelésével kell számolni a Közösségben. A 2009/2010. évben a kvótán felül termelt cukor mennyisége az előzetes becslések alapján mintegy 3-4 millió tonna lesz, ami várhatóan súlyos raktározási nehézségeket okoz, és a 2010/2011. gazdasági év kvótájában jelentős átvitt mennyiségként jelentkezik. A kvótán felül előállított cukorból exportálható mennyiséget ennek megfelelően 1 350 000 tonnára szükséges emelni a 2009/2010. gazdasági év tekintetében.
(4)
A 274/2009/EK rendeletet ezért ennek megfelelően módosítani kell.
(5)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
A 274/2009/EK rendelet 1. cikke (1) bekezdésének helyébe a következő szöveg lép:
„(1) A 2009. október 1-jétől2010. szeptember 30-ig tartó 2009/2010. gazdasági évre vonatkozóan az 1234/2007/EK rendelet 61. cikke első albekezdésének d) pontjában említett mennyiségi korlátozás a 1701 99 KN-kód alá tartozó, kvótán felüli fehér cukor visszatérítés nélküli kivitele tekintetében 1 350 000 tonna.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. november 4-én.